暮春聯句九首  其六
作者：許月卿
朝代：宋

paragraphs: 徐字不晉帖，楚詩無國風。
天邊長劍倚，花外小車通。
不肯吏文叔，誰能書子公。
二三豪俊骨，數萬甲兵胸。
柳暗琴三疊，梅殘酒一中。
羨君屠龍技，笑我祝雞翁。
擊甕浮兒志，編橋度蟻忠。
行春奉寬詔，佩犢弭兵訌。
天闊吟邊遠，月明詩檐豐。
秋光宦情薄，鸞鶴嘯聲同。
清澗耳堪洗，深山目更窮。